የኢትዮ-ጅቡቲ የባቡር መስመር ግንባታን በታቀደለት ጊዜ ለማጠናቀቅ እየተሰራ ነው
– የኢትዮ-ጅቡቲ የባቡር መስመር ግንባታን በታቀደለት የእድገትና ትራንስፎርሜሽን ዘመን ለማጠናቀቅ እየተሰራ መሆኑን የኢትዮጵያ ምድር ባቡር ኮርፖሬሽን አስታወቀ፡፡የ756 ኪ.ሜ ርዝመት ያለውና በኤሌክትሪክ የሚሰራው የባቡር ፕሮጀክት አዲስ አበባን ከጅቡቲው ዶራሌ ወደብ ጋር የሚያገናኝ ሲሆን በአሁን ጊዜ ግንባታው ከ20 በመቶ በላይ መጠናቀቁን የኢትዮጵያ ምድር ባቡር ኮርፖሬሽን ስራ አስኪያጅ ኢንጂነር ጌታቸው በትሩ ለዋልታ ተናግረዋል፡፡በኢትዮጵያና ጅቡቲ መንግስት በመገንባት ላይ ያለው የባቡር መስመር በኢትዮጵያ በእድገትና ትራንስፎርሜሽን ዘመን ሊገነቡ ከታቀዱት 2 ሺህ 400 ኪ.ሜ አገር ዓቀፍ የባቡር መስመር ስራዎች ዋናው ነው፡፡ስራ አስኪያጁ በቅርቡ ከዋልታ ጋር ባደረጉት ቆይታ እንደተናገሩት አስቀድመው ያልታሰቡ ሁኔታዎች ካላጋጠሙ በስተቀር ፕሮጀክቱ በታቀደለት የእድገትና ትራንሰፎርሜሽን ዘመን ማለትም በ2007 ዓ.ም. መጨረሻ ላይ ይጠናቀቃል ተብሎ ይጠበቃል፡፡በሶስት ክፍሎች የተከፋፈለውን ግንባታ ሁለት የቻይና ኩባንያዎች እያከናወኑት ይገኛል፡፡ የቻይናው ባቡር ምህድስና ኮርፖሬሽን (ሲርኢሲ) ከሰበታ ሚኤሶ የሚደርሰውን የ317 ኪ.ሜ የባቡር መስመር በመገንባት ላይ ሲሆን ሲቪል ምህንድስና ግንባታ ኮርፖሬሽን (ሲሲኢሲሲ) የተሰኘው ሌላኛው የቻይና ኪባንያ ደግሞ 339 ኪ.ሜ ርዝመት ያለውን ሚኤሶ-ደዋሌ ክፍል በመገንባት ላይ ይገኛል፡፡ በተጨማሪም በጅቡቲ ከደዋሌ እስከ ዶራሌህ ወደብ የሚደርሰውን የ100 ኪ.ሜ የባቡር መስመር በሲሲኢሲሲ ይገነባል፡፡ደብረ ዘይት፣ አዳማ፣ መተሃራ እና ድሬዳዋ ከተሞችን የሚያቋርጠው የባቡር መስመር 17 ዋና የባቡር ጣቢያዎች የሚኖሩት ሲሆን ግንባታው ሲጠናቀቅ ለሰውና እቃ ጭነት አገልግሎት ይሰጣል፡፡የጅቡቲ መንግስት በግዛቱ የሚገነባውን የ100 ኪ.ሜ የባቡር ሃዲድ መስመር ስራ በዚህ ወር መጀመሩን ዢንዋ መዘገቡ ይታወሳል፡፡